S. Janiš, poslanec: (2004-05-26):
Ja si dovolím v mene skupiny poslancov predložiť zopár pozmeňujúcich návrhov. Ako prvý v § 5 ods. 2 doplniť text, ktorý znie: „Ak ide o prvý prevod vlastníctva bytu alebo nebytového priestoru, prílohou zmluvy o prevode vlastníctva bytu alebo zmluvy o prevode vlastníctva nebytového priestoru je vyhlásenie prenajímateľa o tom, že nájomca bytu alebo nebytového priestoru nemá žiadne nedoplatky na nájomnom a na úhradách za plnenia spojené s užívaním bytu alebo nebytového priestoru.“ To slovíčko „povinnou“, ktoré je v písomnej časti, som neprečítal, povinná príloha, to povinnou tam nepatrí. Čo sa týka odôvodnenia. Zákon rieši iba následné prevody alebo ďalšie prevody bytov. Týmto riešime a ošetrujeme aj prevod prvého vlastníctva bytu. Ďalší pozmeňujúci návrh. V § 6 sa dopĺňa odsek 4, ktorý znie: „V prípade prevodu vlastníctva bytu alebo nebytového priestoru z vlastníctva bytového družstva do vlastníctva členov družstva sa spoločenstvo vlastníkov môže zriadiť, ak je do vlastníctva členov prevedených viac ako nadpolovičná väčšina bytov a nebytových priestorov v dome a so zriadením spoločenstva vyslovila súhlas nadpolovičná väčšina vlastníkov bytov alebo nebytových priestorov v dome. Čo sa týka odôvodnenia, zmena je navrhnutá z dôvodov, že bytové družstvá ako vlastník domu a vlastník všetkých neprevedených bytov a nebytových priestorov v dome je aj po prevode jednotlivých bytov a nebytových priestorov v dome do vlastníctva členov povinný si naďalej plniť povinnosť prenajímateľa voči členom družstva, nájomcom družstevných bytov. Zmenu navrhujeme aj z dôvodu dodržania ustanovenia § 14, ktorý hovorí o tom, že nadpolovičná väčšina si môže vytvoriť spoločenstvo. Ďalší pozmeňujúci návrh v § 7a ods. 1. § 7a ods. 1 znie: „Písomnú zmluvu o spoločenstve uzatvára vlastník domu s novým vlastníkom bytu alebo nebytového priestoru v dome pri prevode vlastníctva bytu alebo nebytového priestoru, ak so zriadením spoločenstva vlastníkov vyslovila súhlas nadpolovičná väčšina vlastníkov bytov a nebytových priestorov v dome. Zmluvu o spoločenstve nemožno vypovedať.“ Vychádza to aj z § 14 tohto zákona, že pri hlasovaní sa rozhoduje nadpolovičnou väčšinou hlasov všetkých vlastníkov bytov a nebytových priestorov v dome. Podľa toho, ako je navrhnutá novela zákona, z textu by právo bytového družstva ako vlastníka bytov a nebytových priestorov v dome bolo obmedzované tým, že by o spôsobe výkonu správy mohol rozhodnúť aj jeden vlastník bytu alebo nebytového priestoru v dome pri prvom prevode vlastníctva alebo nebytového priestoru. Ďalší pozmeňujúci návrh. V § 7d sa vkladá nový odsek 2, ktorý znie: „Spoločenstvo nie je možné zrušiť podľa odseku 1 písm. a), ak nie je ku dňu zrušenia uzavretá zmluva o výkone správy.“ Tento paragraf hovorí o tom, ako môže skončiť svoju činnosť spoločenstvo a okrem iného aj formou zrušenia, avšak zákonom zrušenie obmedzujeme tým, že  musí byť uzavretá zmluva o výkone správy, aby bytový dom nezostal bez správcu. Ďalší pozmeňujúci návrh. V § 8b ods. 3 nové znenie: „Pri obstarávaní služieb a tovarov je správca povinný dohodnúť čo najvýhodnejšie podmienky, aké bolo možné dohodnúť v prospech vlastníkov. Správca je povinný riadiť sa rozhodnutím nadpolovičnej väčšiny vlastníkov bytov a nebytových priestorov o výbere dodávateľa.“ Zmenu odôvodňujem tým, že nie vždy je najvýhodnejšia len cena, že cena spĺňa i požiadavku kvality a efektívnosti vynaloženia prostriedkov v prospech majetku vlastníkov, ale na druhej strane v podstate zákon hovorí o tom, že správca je povinný riadiť sa nadpolovičnou väčšinou vlastníkov bytov a nebytových priestorov. Ďalší pozmeňujúci návrh. V § 14 ods. 5 v texte druhej vety pred slová „inú osobu“ doplniť nasledovný text: „S úradne overeným podpisom splnomocniť.“ Toto je legislatívnotechnická úprava. V písomnej forme je ešte aj pozmeňujúci návrh v § 10 ods. 3, ale môj predrečník pán kolega predniesol pozmeňujúci návrh, ktorý precíznejšie a lepšie rieši § 10 ods. 3, takže ja ho nepredkladám. A ešte v písomnej forme môjho pozmeňujúceho návrhu v § 22 ods. 2 môj pozmeňujúci návrh je totožný s bodom spoločnej správy, takže ho tiež nepredkladám. Ďalej dávam návrh zo spoločnej správy vyňať na osobitné hlasovanie bod 4 spoločnej správy, ktorý hovorí o tom, že nadobúdateľ musí dať vyhlásenie, že do 90 dní po nadobudnutí bytu alebo nebytového priestoru sa stane členom spoločenstva vlastníkov bytov. Technicky a administratívne ani zo zákona toto nie je možné zabezpečiť preto, lebo ak vlastníctvo napríklad v bytovom dome, kde je vlastníkom družstvo a sme traja vlastníci bytov, tak traja vlastníci bytov by založili spoločenstvo a boli by nútení pristúpiť k tomuto spoločenstvu, aj keď ho nemôžu založiť preto, lebo zákon hovorí, že nadpolovičná väčšina rozhoduje o vlastníkoch bytov. Takže administratívnotechnicky to nie je možné urobiť. Spoločenstvo je možné založiť, ak je 51 percent, alebo nadpolovičná väčšina vlastníkov bytov chce založiť spoločenstvo a založí si ho, v tom prípade možno do takéhoto spoločenstva vstúpiť. Ďalej na osobitné hlasovanie vynímam bod 17 spoločnej správy. Tento bod už je vyňatý. Tak iba poviem, že ide o nesystémové riešenie. Ja len poviem, prečo sú tam okná, napríklad nie sú tam dvere. Takže vyňať na osobitné hlasovanie, a tým som z mojej strany skončil. Ďakujem.